Ҳалбад аԥсышәала аусеилыргаразы: аиҳабы аԥсышәала иҩым ашәҟәы идимкылар, еиҭаумгар ауӡом
Аҵара министрраҿы 90% аусутә шәҟәқәа аԥсшәахь ииагоуп. Ишԥалыршахеи ари, насгьы ишԥақәҿырҭуеи егьырҭ аусбарҭақәа аԥсышәала ироуа ашәҟәқәа, абри атәы арадио Sputnik иазеиҭалҳәеит Аԥсны аҵареи абызшәатә политикеи рминистрра иатәу азеиԥши азанааҭтә ҵареи рыҟәша аексперт хада Валентина Ҳалбад.
"Адокументқәа, ажурналқәа, ашколқәа рхы иадырхәо еиуеиԥшым ашәҟәқәа, аԥсшәахь реиҭагара ҳалагеижьҭеи акыр ҵуеит, аха зны илаҟәуан, зны аус ауан. Уажәтәи аамҭаз Аҵара аминистрраҿы аус зуа зегьы еиуеиԥшым аԥҟаԥҵақәа, аилкаанҵақәа зегьы аԥсышәала иҳаҩуеит. Аиҳабы аԥсышәала иҩым ашәҟәы идимкылар, иуҭахы иуҭахым еиҭаумгар ауӡом. Ари ӡынӡа имариоуп аҟаҵара. Ҳәарада, аофициалтә бызшәала аҩра имариоу усӡам, аха хәыҷы-хәыҷла ишьақәыргылатәу акоуп", - ҳәа азгәалҭеит Ҳалбад.
Аԥсны Аҵареи абызшәатә политикеи рминистрра иатәу азеиԥши азанааҭтә ҵареи рыҟәша аексперт хада еиҭалҳәеит ашәҟәқәа реиқәыршәара аус аҿы аусзуҩцәа зегьы шеицхыраауаз.
"Аминистр ашәҟәы аԥсышәала ишәҩы ҳәа ианҳадиҵалак, ҳара итәоу агәыԥ ҳаицхыраауеит, абызшәа аспециалистцәа рымацара ракәӡам. Ҳара-ҳара ҳаизҵааны аусура ҳаналагалакгьы, убриаҟара аинтерес аҵаны, доусы иидыруа ажәа, доусы иидыруа аҳәоу, абас ҳҳәоу еиқәшәаны аусура ҳабжьанаҵазшәа сгәы иабоит. Шьҭа аинтересгьы ҳкит. Уи хәыҷык аамҭа ақәумырӡкәа, умхәыцкәа иауӡом, зны-зынла иҟалалоит ҽнак ҳаназхәыцуа. Ус џьабаак ҳамбакәа иаразнак аофициалтә бызшәа алацәажәара уадаҩуп. Дарбанзаалакгьы аӡәы "ари иаашәышьҭыз закәуи, сара исзеилымкааит" ҳәа рҳәаӡом. Аӡәы дадымгылакәа, цҭәык алихуа сымбацт", - ҳәа азгәалҭеит Ҳалбад.
Аиҿцәажәара шәазыӡырҩыр шәылшоит арадио Sputnik Аԥсны аефир аҿы, мамзаргьы аудиофаил аҿы.